KLASA: 402-04/17-01/02

URBROJ: 2176/05-05-02/3-17-1

Sisak, 26. listopada 2017.

**Povjerenstvo za razvoj volonterstva grada Siska**

raspisuje

**N A T J E Č A J**

za dodjelu volonterske nagrade u 2017. godini

Povodom obilježavanja Međunarodnog dana volontera (5. prosinca), Povjerenstvo za razvoj volonterstva grada Siska objavljuje natječaj za dodjelu godišnjih volonterskih nagrada Grada Siska.

Nagrade se dodjeljuju za individualni doprinos na razini grada Siska, na godišnjoj osnovi. Natječaj se provodi sukladno Volonterskoj politici grada Siska 2015.-2020., u suradnji s Agencijom lokalne demokracije Sisak.

Ovim putem pozivamo sve neprofitne organizacije (udruge, zaklade, fundacije, sindikate, vjerske zajednice, javne ustanove, turističke zajednice, državna tijela i tijela lokalne i područne/regionalne samouprave) koje djeluju na području grada Siska, a koje rade s volonterima, da nominiraju kandidate za dodjelu godišnjih volonterskih nagrada u sljedećim kategorijama:

**1. Volonter godine grada Siska**

Nagrada se dodjeljuje devetu godinu zaredom kako bi se naglasio značaj volonterskog rada za razvoj lokalne zajednice te potaknulo ostale građanke i građane na uključivanje u volonterske aktivnosti.

**2. Koordinator volontera grada Siska**

Nagrada se dodjeljuje drugu godinu zaredom pojedincima koji su dali posebni doprinos razvoju strukture održivog upravljanja volonterima u svojoj organizaciji i razvoju kulture volontiranja u lokalnoj zajednici.

Natječaj je otvoren **do 15. studenog 2017. godine**. Prijavni obrazac i kriteriji za dodjelu nagrada dostupni su na internetskoj stranici Grada Siska, [www.sisak.hr](http://www.sisak.hr), na internetskoj stranici Volonterskog centra Sisak, <http://vcs.lda-sisak.hr/> te kao ogledni primjerak i u tiskanom obliku na porti Gradske vijećnice, Rimska 26, u Sisku.

Dodatne informacije o natječaju pronađite u dokumentima u privitku ili se obratite na kontakt naveden na kraju teksta natječaja.

**O Povjerenstvu:**

Povjerenstvo za razvoj volonterstva grada Siska konstituirano je 1. prosinca 2015. godine temeljem Volonterske politike grada Siska 2015.-2020., a obavlja sljedeće poslove:

* potiče razvoj volonterstva na području grada Siska na način da prati provedbu lokalne volonterske politike te po potrebi predlaže izmjene i dopune iste,
* priprema izvješća o provedbi volonterskih programa i politike te ih dostavlja Gradu Sisku,
* osobito djeluje na promoviranju volonterstva te na poboljšavanju uvjeta za priznavanje i nagrađivanje volonterstva kroz predlaganje konkretnih mjera organizatorima volontiranja i Gradu Sisku,
* zaduženo je za izradu Strategije za razvoj volonterstva grada Siska i Akcijskog plana za razvoj volonterstva grada Siska te za praćenje njihove provedbe i predlaganje dopuna i izmjena istih.

Za dodatne informacije obratite se na adresu elektronske pošte:

povjerenstvo-za-razvoj-volonterstva@sisak.hr